АҞӘА, жьҭаара 10 - Sputnik. Аԥсны ахада Аслан Бжьаниа Аԥсни Урыстәылеи Ирзеиԥшу асоциалтәи аекономикатәи ҵакыра аиҿкааразы апрограмма апроект ашьақәыргылара иазырхоу ажәалагалақәа азыҟазҵаша аусутә гәыԥ аԥҵаразы адҵаԥҟа инапы аҵаиҩит, Аԥсны Аҳәынҭқарра азакәанԥҵареи Урыстәылатәи Афедерациа азакәанԥҵареи реишьаршәалара хықәкыс иҟаҵаны.
Аусутә гәыԥ ахантәаҩыс дарҭеит Аԥсны ахада Иусбарҭа анапхгаҩы Алхас Кәыҵниа. Зынӡа уи агәыԥ иалоуп жәаҩык алахәылацәа, урҭ рхыԥхьаӡараҿы аԥыза-министр ихаҭыԥуаҩ, аекономика аминистр Кристина Озганԥҳа, аиустициа аминистр Анри Барцыц, Апарламент адепутатцәа, егьырҭ аполитикатә усзуҩцәа.
Аԥсни Урыстәылеи рыбжьара Аиҩызареи астратегиатә партниорреи рзы аиқәшаҳаҭра нап аҵаҩын абҵара 24, 2014 шықәсазы. Аиқәшаҳаҭра аԥҟарақәа иазԥхьагәарҭоит еицҿаку адәныҟатәи аполитика амҩаԥгара, атәылахьчареи ашәарҭадареи аусхкаҟны азеиԥш ҵакыреи иара убасгьы еицырзеиԥшу асоциалтәи аекономикатәи ҵакыреи аԥҵара.